एलए च्याम्पियन
आयोजक लिटिल एन्जल्स स्कुल (एलए) ले १० औं एलए/जेटीआई अन्तरस्कुल जुनियर खुला टेनिसको उपाधि जितेको छ । 
काठमाडौं — आयोजक लिटिल एन्जल्स स्कुल (एलए) ले १० औं एलए/जेटीआई अन्तरस्कुल जुनियर खुला टेनिसको उपाधि जितेको छ ।  एलएले टिम च्याम्पियनको उपाधि आठौंपल्ट जितेको छ । आठौं संस्करणमा एलए र सेन्ट जेभियर्स संयुक्त विजेता बनेका थिए । यसपल्ट सेन्ट जेभियर्स दोस्रोमा रह्यो । प्रिमियर तेस्रो भयो । प्रशंसा मोक्तान एकल स्पर्धामा दोहोरो स्वर्ण जित्दै प्रिमियरलाई तेस्रो बनाइन् । उनी यू–९ र यू–१० गर्ल्स सिंगलमा स्वर्ण जितेकी थिइन् । अन्तिम दिन तीन सिंगल स्पर्धाको फाइनल हुँदा यू–१४ ब्वाइजमा सेन्ट जेभियर्सका आदित सुवेदीले स्वर्ण जिते । उनले फाइनलमा शुभताराका सम्यकभूषण वज्राचार्यलाई ६–३, ६–० को सोझो सेटमा हराए ।सोही स्पर्धाको गर्ल्समा एलएकी सलोनी तामाङ च्याम्पियन भइन् । घरेलु कोर्टमा फाइनलमा सलोनीले एस स्कुलकी रायना शाहलाई ७–६, ६–० ले हराइन् । सलोनीले सिकुम सुब्बासँग मिलेर यू–१४ गर्ल्स डबल्समा पनि स्वर्ण जितिन् ।काष्ठमण्डप स्कुलका प्रणव मानन्धर यू–१० ब्वाइज सिंगल्समा विजेता भए । उनले फाइनलमा पुलिस स्कुलका प्रसिद्ध बस्नेतलाई ६–०, ६–२ ले हराए ।यसअघि यू–८ ब्वाइजमा सेन्ट जेभियर्सका निसाद जोशी र गल्र्समा सरस्वती बोर्डिङकी सुप्रिया तामाङ, यू–९ ब्वाइजमा जोन डेवीका आयुशमान घले तथा यू–१२ ब्वाइजमा अक्षराका आदित्य सुवेदी र गल्र्समा एसकी रायना शाहले स्वर्ण जितेका थिए ।